**Poveste de mai**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poveste de mai

În luna mai a început

Şi-n luna mai o să sfârşească,

Cu un surâs şi un sărut

Povestea ta, a mea, a noastră.

La început a fost mister

Şi setea de a ne cunoaşte,

Dar sentimentul efemer

S-a stins uşor, cam după Paşte,

Iar locul şoaptelor fierbinţi

Şi-a strângerii de după şolduri,

Le-au luat acuma nişte sfinţi,

Lipsiţi de dor şi de imbolduri.

Veneam acasă şi zâmbeam,

Chiar ziua de fusese neagră,

Pentru că amândoi ştiam

Că va urma o seară caldă.

Cu timpul însă mai comună

A devenit, pe zi, prezenţa

Şi chiar ţinîndu-ne de mână

Se observa, în fapt, absenţa.

Suntem de vină că o stea

S-a stins şi n-am făcut nimic.

Poate că totuşi merita

Să încercăm. Măcar un pic.

În luna mai a început

Şi-n luna mai o să sfârşească,

Cu un surâs şi un sărut

Povestea ta, a mea, a noastră…